Lyk van spantoring verwyderFoto: Verskaf ŉ Verkoolde lyk moes vroeër die week van ŉ spantoring in Brakpan aan die Oos-Rand verwyder word. William Ntladi, woordvoerder van die Ekurhuleni-nooddienste, het gesê die man se liggaam het onderstebo sowat 25 m bo die grond aan die elektriese kabels gehang in die omgewing van die Withok-Wes-landbouhoewes. Noodwerkers het Woensdag omstreeks 16:00 op die toneel aangekom en gereedskap, waaronder ŉ skroewedraaier en ŉ saag, op die grond onder die spantoring gevind. Gespesialiseerde toerusting is gebruik om die man se liggaam van die spantoring te verwyder nadat die kragtoevoer geïsoleer is. Volgens Ntladi het die slagoffer vermoedelik doodgeskok toe hy aan die kabels gepeuter het. Die polisie ondersoek die voorval.